ไฟแนนซ์ทูเดย์
...ความงุนงงและสงสัยในนโยบายดิจิทัลอีโคโนมี ของ ม.ร.ว.ปรีดิยาธร เทวกุล รองนายกฯ ฝ่ายเศรษฐกิจ ยังคงกระจายตัวทั่วไปในหมู่นักวิชาการ และนักธุรกิจบางส่วน ที่ยังไม่เห็นความชัดเจนว่า ดิจิทัลอีโคโนมีของหม่อมอุ๋ย กินนิยามกว้างขวางไปมากขนาดไหน ถึงขนาดให้ลงลึกไปถึงครัวเรือนในชนบทห่างไกล ต้องมีไวไฟต่ออินเทอร์เน็ตได้ทุกบ้าน ทุกพื้นที่ทั่วไทย หรือแค่ต้องการให้เพิ่มปริมาณการค้าขายแบบอีคอมเมิร์ซให้ขยายตัวอย่างรวดเร็ว เน้นผลสัมฤทธิ์เชิงการค้า หรือเน้นให้ครอบคลุมทุกสิ่ง
28 ต.ค. 2557

...ความงุนงงและสงสัยในนโยบายดิจิทัลอีโคโนมี ของ ม.ร.ว.ปรีดิยาธร เทวกุล รองนายกฯ ฝ่ายเศรษฐกิจ ยังคงกระจายตัวทั่วไปในหมู่นักวิชาการ และนักธุรกิจบางส่วน ที่ยังไม่เห็นความชัดเจนว่า ดิจิทัลอีโคโนมีของหม่อมอุ๋ย กินนิยามกว้างขวางไปมากขนาดไหน ถึงขนาดให้ลงลึกไปถึงครัวเรือนในชนบทห่างไกล ต้องมีไวไฟต่ออินเทอร์เน็ตได้ทุกบ้าน ทุกพื้นที่ทั่วไทย หรือแค่ต้องการให้เพิ่มปริมาณการค้าขายแบบอีคอมเมิร์ซให้ขยายตัวอย่างรวดเร็ว เน้นผลสัมฤทธิ์เชิงการค้า หรือเน้นให้ครอบคลุมทุกสิ่ง 
กูรูด้านดิจิทัลท่านหนึ่ง ระบุว่า หากดำเนินการเต็มรูปแบบ สามารถนำเอาระบบไปใช้จับคอร์รัปชั่นได้ตั้งแต่ระดับกระทรวงยันท้องถิ่น เพราะจะประมูลหรือจัดซื้ออะไร ให้เสนอราคากันมาในอินเทอร์เน็ต สามารถตรวจสอบได้ตั้งแต่ต้นน้ำยันปลายน้ำ ถ้าวางระบบกันไปไกลถึงนั่น คาดว่าจะมีคนเดือดร้อนเยอะ และคนเดือดร้อนจะทำทุกอย่างไม่ให้ไปถึงขั้นนั้น ฉะนั้น ฟันธงว่า ดิจิทัลอีโคโนมีน่าจะอยู่แค่เพิ่มการค้าขายออนไลน์แค่นั้น อย่าไปหวังอะไรมาก 
ฟังแล้วรู้สึกเหมือนนโยบายครีเอทีฟอีโคโนมี ที่จนถึงวันนี้คนค่อนประเทศ แม้กระทั่งคนจากภาครัฐเองก็ไม่รู้ ไม่เข้าใจว่า คืออะไร ทำยังไง ทั้งที่ปัญหาจ่อคอหอยเป็นรูปธรรมแล้วว่า การส่งออกของไทยย่ำแย่ ขยายตัวต่ำ และ ดูท่าว่าจะแก้คืนได้ยาก จะไปทำอุตสาหกรรมที่ใช้แรงงานก็มีต้นทุนสูงก็สู้เพื่อนบ้านไม่ได้ จะไปทำอุตสาหกรรมที่เป็นไฮเทคโนโลยี ก็ไม่ได้อีก ความได้เปรียบด้านราคาหายไป อนาคตประเทศไทย น่าเป็นห่วงจริงๆ
...เห็นชีพจรเศรษฐกิจเต้นแผ่วเบาแล้ว เหนื่อยแทนหม่อมอุ๋ย จ้ำพายอยู่คนเดียว งานดูแลเศรษฐกิจเป็นงานหนักของรัฐบาลนี้ แต่ดูเหมือนส่วนอื่นๆ ไม่ค่อยจะปรับตัวตาม ช่วงที่ร่วมรัฐบาลขิงแก่ หม่อมอุ๋ยก็ตามเช็ดนโยบายประชานิยมของรัฐบาลทักษิณ ต้องตั้งงบประมาณขึ้นมาชดเชยสูงถึง 2 แสนล้านบาท รอบนี้ตามเช็ดประชานิยมของรัฐบาลยิ่งลักษณ์เฉียด 8 แสนล้าน บาท หนักกว่าเดิมหลายเท่า ต้องอธิบายสังคมดีๆ เพราะออกพันธบัตรรัฐบาลกู้เงินมาล้าง ระวังจะโดนคนโจมตี เอาไปบิดเบือนหาว่ารัฐบาลนี้ก่อหนี้ทิ้งไว้ให้ลูกหลาน